Osvajač svetske titule sa omladinskom reprezentacijom Srbije 2015. godine Veljko Paunović kaže da ostaje na klupi Čikaga.

Foto: Marko Metlas / RAS Srbija Veljko Paunović

Mnogi su talentovanog trenera posle otkaza Slavoljuba Muslina brže-bolje smestili na klupu "orlova", međutim, od toga neće biti ništa, niti je postojala mogućnost da se tako nešto dogodi.

- Nikada sa mnom niko nije kontaktirao, niti sam ja nekoga zvao tim povodom, a uz to imam i važeći ugovor sa klubom. Tačno je da sam bio u Beogradu, da sam tamo pratio i fudbalska dešavanja, ali ne zbog reprezentacije. Ja sam posvećen onome što trenutno radim, pa tako i sada, sva moja pažnja usmerena je na Fajer sa kojim imam ugovor - jasno poručuje Paunović za Blicsport.

Dakle, u ovom slučaju komunikacija na relaciji predsednik FSS Slaviša Kokeza - Paunović nije postojala, ali ne znači da naš trener nikada ne bi prihvatio taj izazov.

- Radeći ovaj posao neizbežne su promene, i očekujem još dosta lepih stvari, zašto da ne, i jednom možda da se okupim sa mojim “orlićima” kao što smo 2015. na Novom Zelandu osvojili svetsku titulu.

Srbija na Mundijalu?

- Konačno je došlo vreme da prekinemo više da pričamo o afirmaciji igrača i predstavljanju našeg stila i mentaliteta, hajde sada da se baziramo na nešto konkretno, na neki rezultat i na svetskom nivou. Sam plasman na Svetsko prvenstvo svakako jeste sjajan uspeh.

Foto: M. Metlaš / RAS Srbija Zlatni "orlići": Ekipa SRbije koja je postala šampion sveta za igrače do 20 godina

Da li u Srbiji i ostalim evropskim zemljama postoji potencijal za Čikago Fajer, da li ste primetili nekoga?

- Ima dobrih igrača, posebno volim one iz naše zemlje zbog svega što donose: takmičarski naboj, mentalitet koji gura ostale u tom pobedničkom pravcu, a još su dobri radnici i dobri momci. Mada, nije ih lako dovesti ovde, nisu svi spremi da umesto Evrope izaberu Ameriku, ali bih voleo da u timu imam još jednog igrača iz Srbije. Tražim pre svega nekog defanzivca ili srednjeg defanzivnog igrača.

Veljko se osvrnuo i na nedavno završenu sezonu, njegovu drugu u MLS-u, koju će navijači Čikaga pamtiti kao jednu od najupešnijih do sada, pošto je klub eliminisan u plej-of fazi, a tokom celog takmičenja nalazio se na nekom od prva tri mesta Istočne konferencije.

- Poslednja utakmica bila je loš završetak jedne dobre sezone, i ako bi je neko ocenio vrlo dobrom, ja bih je, školski, okarakterisao kao dobrom. Klub i tim imaju dovoljno potencijala da urade bolje sledeće godine. Ne žalim ni za čim, svestan sam konkretnih momenata koji su bili ključni, a za nas kada se sada pogleda ne toliko povoljni. Defanzivno moramo da budemo bolji, događalo se da nam odbrana u nekim momentima zaspi, u napadu nismo postigli dovoljno golova iz prekida, niska smo ekipa u odnosu na druge, i to je uticalo da imamo desetak bodova manje na kraju nego što smo eventualno mogli. Isto tako, što se tiče organizacije kluba, postoje stvari na kojima se radi, komunikacija mora da se popravi...

Istina je, od kada je u klubu, Čikago je postao jedan od najpoštovanijih timova u ligi.

Foto: Twitter Veljko Paunović

- Sve što smo do sada ostvarili, uspeli smo zahvaljujući ogromnom radu, organizaciji i adaptaciji na okolnosti. Jasno, odabir kvalitetnih igrača koji su sada u svlačionici doprineo je tome. Postoji potencijal da se stvari i dalje razvijaju i to je moj plan za sledeću sezonu. Kako tehnički i taktički, što je moja struka, tako i van terena.

Pričajući o igračima koji su među najzaslužnijima za ovakav uspeh, svakako su Evropljani, ali pre svega Nemanja Nikolić i Bastijan Švajnštajger.

- Basti je svakako opravdao moja očekivanja, u svakom smislu, i na terenu i van njega, i osetila se velika razlika kada je odsustvovao zbog povrede. Sigurno je da bih voleo da ga vidim u ekipi i sledeće sezone.

Pregovori sa nemačkim igračem (kao i sa većinom ostalih) o produženju ugovora još traju, a kako kažu u klubu, idu u dobrom pravcu da Švajnštajger i sledeće sezone nosi crveni dres Fajera. Među igračima koje će biti teško zadržati je Nemanja Nikolić, osvajač prestižne nagrade “Zlatna kopačka”, ali on ima ugovor.

- Naravno da sam očekivao takve igre od Nemanje, iako je malo ko znao da je sposoban da obori gotovo sve rekorde u prvoj sezoni u Americi. Znali smo koga dovodimo i on nam je na pravi način i uzvratio.

Ne prodavati igrače po svaku cenu

Osim reprezentacije, i dva najpopularnija srpska tima do sada beleže dobre rezultate na evro-sceni.

- Našoj reprezentaciji su potrebni igrači iz naše lige koji treba da igraju na tom nivou. Ako su dobri u klubovima za Ligu Evrope, treba da doprinesu i igri nacionalnog tima. Važno je samo da posle jedne uspešne sezone u Evropi timovi ostaju zajedno, jer nam odlaze igrači već na zimu, zbog čega ekipa stalno mora da se sastavlja ponovo i ponovo. Voleo bih sada da bude drugačije, da ulože neko vreme koje je u fudbalu vrlo bitno kako bi se imao kontinuitet u Evropi - dodao je Paunović.

Sve na jednom mestu Spremili smo vam mnogo toga važnog i zanimljivog - pogledajte Blicsport

(Mina Pavlović)